In nomine sancte et individue Trinitatis, Patris et Filii et Spiritus Sancti, amen. Ego Guido de Limentone, prepositus ecclesie Eduensis, infirmus corpore, in bona tamen et sana memoria per Dei gratiam existens, composque mentis mee, considerans et attendens quod nichil morte certius et tamen nichil incertius hora mortis, cum quemlibet velit vel nolit ingredi oporteat portas ejus, eapropter cupiens anime mee salubriter providere dum vacat, ad laudem et honorem omnipotentis Dei et gloriose virginis Marie, matris ejus, totiusque celestis curie, testamentum meum seu ultimam voluntatem meam in scriptis facio et de me bonisque meis, michi a Deo collatis, dispono et ordino in hunc modum. In primis, ad divini cultus augmentum, fondo et instituo unum altare, in honore beati Laurencii, martiris gloriosi, in ecclesia Sancti Nazarii Eduensis, in capella que est prope introitum dicte ecclesie, a sinistris, in qua capella sepulta est defuncta domina Odierna, quondam domina de Antuilleio, carissima soror mea, ad quod altare instituo duas capellanias, quas capellanias doto et premunio ad opus duorum capellanorum qui perpetuo deservient in eisdem ad altare predictum, pro remedio anime mee, dicte sororis mee et antecessorum nostrorum, de triginta libratis terre ad monetam Dyvionensem annui et perpetui redditus, de quibus quilibet dictorum capellanorum percipiet et habebit annis singulis quindecim libras dicte monete reddituales, quas et triginta libratas terre reddituales intendo acquirere, Domino concedente, si vivam; si vero decedam, ipsis minime acquisitis, volo et precipio quod de bonis meis mobilibus et immobilibus acquirantur per exequtores meos, quos inferius nominabo, ita quod si bona mea mobilia non sufficerent, volo quod de bonis meis immobilibus vendatur et expletetur per dictos exequtores meos perpetuo, vel ad tempus, donec dicte triginta librate terre finaliter fuerint acquisite. Dictarum enim capellaniarum collatio ad me, quamdiu vixero, et post decessum meum ad decanum et capitulum ecclesie Eduensis communiter pertinebit. Qui duo capellani, cum in duabus capellaniis fuerint instituti, dictis triginta libratis terre, ad opus ipsarum capellanarum et altaris predicti, ut premittitur, acquisitis, divinum officium mortuorum singulis edomadis, ad dictum altare, ter in edomada celebrare per se vel per alium, tenebuntur, et qualibet die dominica de beato Laurencio, et faciet quilibet capellanus suam edomadam, videlicet unus post alium: et ex nunc confero unam videlicet domino Lamberto de Santain, presbitero, et aliam domino Petro de Taigneria, vicario ecclesie de Susseyo. Item, volo et precipio quod, per exequtores meos infrascriptos, clamores mei, debita et legata mea pacificentur et solvantur integre et pacifice. Sepulturam autem meam eligo in dicta capella, juxta sepulturam dicte sororis mee. Item, do et lego die obitus mei canonicis, presbiteris et clericis ecclesie Eduensis, in obsequio meo presentibus, sexdecim libras Divionensium distribuendas inter eos, ut moris est. Item, de luminari, missis celebrandis et aliis necessariis in obsequio meo, die obitus mei, relinquo ordinationi exequtorum meorum infrascriptorum. Item, do et lego cuilibet congregationum sanctorum Andochii, Johannis, Martini et Symphoriani Eduensis, presentium obsequio meo quinquaginta solidos Dyvionensium semel pro pictancia. Item do et lego canonicis, presbiteris et clericis dicte ecclesie Eduensis, die trecennarii mei, octo libras Dyvion. pro pictancia distribuendas inter eos, ut moris est. Item, do et lego dicte ecclesie Eduensi triginta libras Dyvion. annui et perpetui redditus pro anniversario meo ter annis singulis in eadem ecclesia perpetuo faciendo: videlicet quodlibet anniversarium de decem libris dicte monete, distribuendis ut moris est, scilicet unum circa mediam quadragesimam, aliud circa estivale festum beati Nicholay, et tercium circa septembrale festum beati Lazari, diebus quibus exequtores mei super hoc ordinaverint et viderint utilius faciendum; quas triginta libras Dyvion. reddituales pro dictis meis anniversariis, ut premittitur, faciendis, assideo et assigno dictis decano et capitulo et ecclesie Eduensi super fructus, exitus et proventus annuos rerum et bonorum quas et que in hereditatem perpetuam acquisivi apud villam de Marigni super rippariam Yone et in potestate, finagio et pertinenciis dicte ville, videlicet prepositure, servientarie et forestarie dicte ville, jurium et pertinenciarum ipsarum; item, cujusdam mansi siti apud Sauvigni, quem acquisivi ab heredibus defuncti Guioti dicti Quassart, servientis regis quondam, in quo manso est domus, grangia, ortus, vinea cum pertinenciis suis; item, cujusdam campi siti juxta nemus de Sauvizoie; item, reddituum qui dicuntur minute decime debite in finagio de Sauvigni, et multorum aliorum bonorum que acquisivi ibidem a dictis heredibus dicti Guioti; item, super exitus et proventus octave partis molendini dicti des Rateaus, siti subtus ecclesiam de Marigni, et plurium aliorum acquestuum quos feci a Seguino dicto Roignom de Corbigniaco, tam in censivis, decimis quam rebus aliis; item, super exitus et proventus cujusdam domus, quam acquisivi ab heredibus defuncti Regnaudi quondam prepositi de Marigni, site apud Marigni, salvis tamen primitus et solutis annis singulis imperpetuum dictis decano et capitulo et ecclesie Eduensi, de fructibus et proventibus prepositure predicte quatuor decim libris bonorum Parisiensium redditualibus pro anniversariis bone memorie domini Helye de Suilleyo, quondam archidiaconi Belnensis in ecclesia Eduensi, faciendis annis singulis perpetuo in eadem, juxta ordinationem ipsius in suo testamento contentam. Item, volo et precipio quod domus mea quam Edue inhabito, post obitum meum, per exequtores meos vendatur melius quod vendi poterit et quod precium venditionis cedat in perfectionem et augmentationem dictorum anniversariorum meorum. Item, do et lego ecclesie de Pulvereno, Autissiodorensis dyocesis, viginti libras Parisiensium semel pro acquirendis viginti solidis ejusdem monete redditualibus annuis ad opus ipsius ecclesie; item, ecclesie de Oratorio in Morvando, viginti libras Turon. semel pro acquirendis viginti solidis Turon. redditualibus ad opus ipsius ecclesie; item, ecclesie de Montholono, viginti libras Vien. semel pro acquirendis viginti solidis Vien. redditualibus ad opus ipsius ecclesie; item, ecclesie de Sinevineis, decem libras Dyvion. semel pro acquirendis decem solidis Dyvion. redditualibus ad opus ipsius ecclesie; item, ecclesie de Fousseio, viginti libras Turon. semel pro acquirendis viginti solidis Turon. redditualibus ad opus ipsius ecclesie; item, cuilibet ecclesiarum de Sauceyo et de Marigni super Yonam, viginti libras Turon. semel pro acquirendis ad opus cujuslibet ipsarum ecclesiarum viginti solidis Turon. redditualibus; item, ecclesie beati Lazari Avalonensis, cujus sum canonicus, viginti libras Turon. semel pro acquirendis viginti solidis Turon. redditualibus ad opus dicte ecclesie; item, monasterio religiosorum de Courbigniaco, viginti libras Parisien. semel pro acquirendis viginti solidis Parisien. redditualibus ad opus dicti monasterii; item, ecclesiis Sancti Martini de Anisiaco et Beate Marie de Jannuis, cuilibet videlicet centum solidos Parisien. semel pro acquirendis quinque solidos Parisien. redditualibus ad opus cujuslibet ipsarum ecclesiarum pro anniversario meo in singulis dictarum ecclesiarum et in dicto monasterio singulis annis imperpetuum faciendo. Item, do et lego ecclesie de Alto Bono decem libras Turon. semel pro acquirendis decem solidis Turon. redditualibus ad opus ipsius ecclesie, pro anniversario meo, singulis annis imperpetuum, de tribus presbiteris, in eadem ecclesia faciendo. Item, do et lego ecclesie de Limentone quadraginta libras Turon. semel pro acquirendis quadraginta solidis Turon. redditualibus aplicandis sexaginta solidis Turon. redditualibus quos predecessores mei dicte ecclesie legaverunt, pro anniversario meo singulis annis imperpetuum de quinque presbiteris faciendo in eadem ecclesia: tamen nolo, sed expresse inhibeo, ne alicui dictarum ecclesiarum quibus dictas pecunie summas legavi pro acquirendis annuis redditibus supradictis pro anniversario meo in earum singulis, ut premittitur, faciendo, solvantur, deliberentur seu tradantur nisi demum dictis annuis redditibus primitus acquisitis. Item, do et lego heredibus defuncti Hugonis de Marisi, domicelli, quondam nepotis mei, decem libratas terre, ad Turonensem, de terra mea de Limentone. Item, do et lego domino Johanni de Antuilleio, militi, nepoti meo, decem libratas terre, ad Turonensem, de terra mea de Limentone predicta. Item, do et lego Johanni de Champaubert, domicello meo, mansum meum dou Sauzoy, qui mansus quondam fuit dicti Tardi dou Sauzoy, cum domibus et pertinenciis ipsius, ita tamen quod dictum mansum cum domibus et pertinenciis suis teneat in feudum a me et heredibus meis, sicut cetera que tenet a me in feudum. Item, do et lego domibus Dei de Castro et de Marcheaut Eduensibus, cuilibet videlicet viginti solidos Dyvion. semel pro pictancia pauperum dictarum domorum; item, leprosis domus leprosarie de Flureio viginti solidos Vien. semel pro pictancia eisdem facienda; item, monialibus sancti Georgii supra Eduam, viginti solidos Dyvion. semel pro pictancia. Item do et lego Laurencio et dicto Lou Min, famulis meis, cuilibet videlicet decem libras Dyvion. semel; item, Hugoni de Comella, famulo meo, sexaginta solidos Dyvion. semel; item, Jacobo famulo meo, decem libras Dyvion. semel; item, dicte Dodun, pedissete mee, quadraginta solidos Dyvion. semel; item, Petro, dicto Trotin, quadraginta solidos Dyvion. semel; item, Perrello, asinario meo, centum solidos Parisien. semel; Guillelmo dicto Deschaum, viginti libras Turon. semel; item, dicto au Vicaire, famulo meo, centum solidos Dyvion. semel. Item, volo quod exequtores mei, erogent magistro Guillelmo de Sancto Amando, de vestibus meis prout viderint erogandum. Si quis vero legatarius meus dicat et probet me sibi fore in aliquo obligatum, volo quod legatum quod sibi feci cedat in solutum pro rata. Item, volo quod bona mea mobilia vendantur et explectentur per exequtores meos meliori modo quo poterunt, et expresse inhibeo ne fiat aliqua illicita vendicio de eisdem, sed plus offerenti vendantur. In residuo autem bonorum meorum, solutis integre primitus debitis, clamoribus, legatis et ordinationibus meis predictis et finaliter exequtis, heredes meos instituo illos qui michi succedere debent de consuetudine vel de jure, et si dicti heredes mei contra hanc meam ultimam voluntatem seu hoc testamentum meum venire presumpserint impugnare aut in aliquo contraire, volo quod a successione mea fiant ex tunc alieni, et volo et ordino quod tercia pars dicti residui bonorum meorum cedat ad opus fabrice ecclesie Sancti Nazarii Eduensis, et tercia pars in augmentationem reddituum capellaniarum mearum predictarum, et alia tercia pars in subsidium terre sancte. Hujus autem testamenti mei seu ultime voluntatis mee exequtores meos esse rogo, volo et facio viros venerabiles et discretos dominos Petrum de Seigneio, decanum, magistrum Petrum de Vendenissa, magistrum Regnaudum Buchepot, canonicos Eduenses, dominum Johannem de Marreio, militem, dominum Johannem de Ounaio, canonicum Cerviduni et dominum Philippum de Molinis Engebertorum, curatum ecclesie de Marigni, presbiterum, ita quod si in exequtione mea hujusmodi omnes vacare noluerint aut nequiverint, volo quod quinque, quatuor, tres, duo aut unus eorum nichilomino exequentur vel exequatur. Verumptamen quia laboriosum esset eos simul accedere ad loca mea ubi sunt bona mea immobilia pro faciendo inventario de eisdem, propter hoc volo et precipue ordino quod dictus magister Regnaudus Buchepoz, dicti dominus Johannes de Ounaio et Philippus, curatus de Marigni, aut duo ipsorum ad dicta loca accedant, etc. In quorum omnium robur et testimonium, premissa omnia in hanc publicam formam redigi atque scribi, mandavi et feci per Robertum de Sancto Gengulpho, Cabilonensis dyocesis clericum, apostolica, imperiali et regia auctoritate notarium publicum infrascriptum ac juratum notarium officialis et curie Eduensis, rogans virum venerabilem et discretum officialem curie Eduensis ut ipse in hoc testamento meo seu ultima voluntate mea sigillum curie Eduensis apponat et dictum notarium publicum ut ipse se subscribat et consignet in robur et testimonium premissorum. Et nos officialis predictus, ad preces et instanciam dicti testatoris, nobis oblatas per dictum notarium publicum et juratum nostrum ad premissa, loco nostri audienda et nobis refferenda specialiter destinatum a nobis, in cujus presentia, loco nostri, premissa omnia ordinata, facta et legata sunt a dicto testatore, prout nobis retulit idem juratus noster cui super hiis et majoribus fidem plenariam adhibemus, huic presenti testamento seu ultime voluntati dicti testatoris sigillum curie Eduensis apponimus in robur et testimonium perpetue veritatis. Et ego testator predictus sigillum meum una cum sigillo curie Eduensis apposui in hoc testamento meo seu ultima voluntate mea ad premissorum omnium robur et certitudinem pleniorem. Actum Edue, anno Domini millesimo tricentesimo quartodecimo, indictione terciadecima, ultima die mensis januarii, presentibus Johanne de Fulchis, clerico, rectore ecclesie de Charbonaio, et Richardo de Monte Regali, notario curie Eduensis, ad hoc vocatis testibus et rogatis. Et ego Robertus de Sancto Gengulpho, Cabilonensis dyocesis clericus, apostolica, imperiali et regia auctoritate notarius publicus supradictus, officio meo fungens in hac parte, ac juratus notarius curie officialis Eduensis, a dicto domino officiali specialiter destinatus fungensque vice sua in hac parte premissa omnia prout superius sunt instituta, fundata, ordinata et legata a dicto domino Guidone, testatore, de mandato ipsius in hanc publicam formam redegi et propria manu mea scripsi, presentibus et vocatis testibus subscriptis et ea dicto domino officiali, per juramentum meum retuli vera esse, et in hoc testamento seu ultima voluntate dicti testatoris una cum sigillo suo et sigillo curie Eduensis me subscripsi signoque meo solito signavi, a dicto testatore vocatus et rogatus.